Beosound A5. Picnickurv med lyd?

B&O har i dag præsenteret sin seneste bærbare højttaler. Beosound A5 er er designet i samarbejde med den dansk-italienske designduo GamFratesi. Det skal “bygge bro mellem den nordlige og den sydlige designkultur”.

– Beosound A5 er vores nye high-end bærbare højttaler. Vi er meget begejstrede for vores første samarbejde med GamFratesi – et samarbejde, der har resulteret i to design, som bygger på den skandinaviske æstetik, men med deres helt egen, tydelige design-signatur, siger Michael Henriksson, Vice President of Product Marketing hos Bang & Olufsen.

Her på redaktionen er redaktionen er der dog bred enighed om, at den mest af alt ligner en picnickurv. Specielt i udgaven med vævede papirfibre og et lyst håndtag i egetræ, som ses på billedet i toppen. Således bygger den videre på en tradition, der blev grundlagt med Beolit-højttaleren og “lydbøffen” Beoplay A1.

Beosound A5 fås dog også i en version i sort antracit kombineret med front og håndtag i mørk eg. Farverne skal skabe associationer til “vinterens fascinerende skovlandskab”.

Her ses den mørke variant af Beosound 5.

Højttaleren har et 4-vejs driver setup med fire digitale forstærkere, der tilsammen giver 280 watt effekt, som bør fylde selv store rum med en dynamisk 360 graders lyd. Beosound A5 består af en 1 x 5,25″ bashøjttaler, en 2 x 2″ mellemtone og en 1 x ¾ diskanthøjttaler.

Mozart åbner for stereo

Lige så vel, som du kan bruge højttaleren alene, er det også muligt at tilslutte to Beosound A5-højttalere i et stereosystem. Derudover kan den integreres i et Bang & Olufsen smart home-system.

Højttaleren er baseret på B&Os Mozart-softwareplatform. De fortæller at introduktionen af ultra-wideband åbner nye muligheder over tid, for eksempel Proximity Pairing, der giver mulighed for, at to Beosound A5-højttalere automatisk bliver parret, når de blot bliver placeret i nærheden af hinanden.

Beosound A5 er kompatibel med blandt andet Beolink Multiroom, Airplay 2, Chromecast, Spotify Connect og Bluetooth 5.2.

Beosound A5 er tilgængelig hos udvalgte forhandlere og på bang-olufsen.com fra i dag. Priserne er som følger:

Nordic Weave-variant, vejl. pris fra 7.499 DKK.

Dark Oak-variant, vejl. pris fra 8.299 DKK.

Beosound A5. Picnickurv med lyd?